钦定古今图书集成/明伦汇编/皇极典/第275卷 > 齐〈田儋 田荣 田横〉
## 钦定古今图书集成/明伦汇编/皇极典/第275卷 > 齐〈田儋 田荣 田横〉

《汉书田儋传》：“儋，狄人也。故齐王田氏之族也。儋从弟
荣，荣弟横，皆豪桀，宗彊，能得人。陈涉使周市略地，北
至狄，狄城守。儋阳为缚其奴，从少年之廷，欲谒杀奴。
见狄令，因击杀令，而召豪吏子弟曰：‘诸侯皆反秦自
立。齐，古之建国，儋，田氏当王。遂自立为齐王，发兵击
周市，市军还去，儋因率兵东略，定齐地。秦将章邯围’”
魏王咎于临济急，魏王请救于齐，儋将兵救魏。章邯
夜衔枚击，大破齐、楚军，杀儋于临济下。儋从弟荣收
儋馀兵，东走东阿。齐人闻儋死，迺立故齐王建之弟
田假为王，田角为相，田闲为将，以距诸侯。荣之走东
阿，章邯追围之。项梁闻荣急，迺引兵击破章邯东阿
下。章邯走而西，项梁因追之。而荣怒齐之立假，迺引
兵归，击逐假。假亡走楚。相角亡走赵。角弟闲前救赵，
因不敢归。荣迺立儋子市为王，荣、相之横为将，平齐
地。项梁既追章邯，章邯兵益盛。项梁使使趣齐兵，共
击章邯。荣曰：“楚杀田假，赵杀角、闲”迺出兵楚怀王曰：
“田假与国之王，穷而归我，杀之不谊。”赵亦不杀田角、
田闲，以市于齐。齐王曰：“蝮蠚手则斩手，蠚足则斩足，
何者？为害于身也。田假、田角、田闲于楚、赵非手足戚，
何故不杀？且秦复得志于天下，则𬺈龁首用事者坟
墓矣。”楚、赵不听齐，齐亦怒，终不肯出兵。章邯果败，杀
项梁，破楚兵。楚兵东走，而章邯渡河，围赵于钜鹿，项
羽由此怨荣。羽既存赵，降章邯，西灭秦，立诸侯王。迺
徙齐王市更王胶东，治即墨。齐将田都从共救赵，因
入关，故立都为齐王，治临淄。故齐王建孙田安，项羽
方渡河救赵，安下济北数城，引兵降项羽，羽立安为
济北王，治博阳。荣以负项梁，不肯助楚攻秦，故不得
王。赵将陈馀亦失职，不得王。二人俱怨项羽。荣使人
将兵助陈馀，令反赵地，而荣亦发兵以距击田都，都亡走楚。荣留齐王市毋之胶东。市左右曰：“项王强暴，
王不就国，必危。”市惧，迺亡就国。荣怒，追击杀市于即
墨。还攻杀济北王安，自立为王，尽并三齐之地。项王
闻之，大怒，迺北伐齐。荣发兵距之城阳。荣兵败，走平
原，平原民杀荣。项羽遂烧夷齐城郭，所过尽屠破。齐
人相聚畔之。荣弟横收齐散兵，得数万人，反击项羽
于城阳，而汉王帅诸侯败楚，入彭城。项羽闻之，迺释
齐而归，击汉于彭城，因连与汉战，相距荥阳。以故横
复收齐城邑，立荣子广为王，而横相之，政事无巨细
皆断于横。定齐三年，闻汉将韩信引兵且东击齐，齐
使华毋伤、田解军历下以距汉。会汉使郦食其往说
王广，及相横与连和，横然之，迺罢历下守备，纵酒，且
遣使与汉平。韩信迺渡平原，袭破齐历下军，因入临
菑。王广、相横以郦生为卖己而亨之。广东走高密，横
走博，守相田光走城阳。将军田既军于胶东。楚使龙
且救齐，齐王与合军高密。汉将韩信、曹参破杀龙且，
虏齐王广。汉将灌婴追得守相光。至博，而横闻王死，
自立为王。还击婴，婴败横军于赢下。横亡走梁，归彭
越。越时居梁地，中立，且为汉，且为楚。韩信已杀龙且，
因进兵破杀田既于胶东。灌婴破杀齐将田吸于千
乘，遂平齐地。汉灭项籍，汉王立为皇帝，彭越为梁王。
横惧诛，而与其徒属五百馀人入海居。中。高帝闻
之，以横兄弟本定齐，齐人贤者多附焉。今在海中不
收，后恐有乱，迺使使赦横罪而召之。横谢曰：“臣亨陛
下之使郦食其，今闻其弟商为汉将而贤，臣恐惧，不
敢奉诏，请为庶人，守海。”中。使还报，高帝迺诏卫尉
郦商曰：“齐王横即至，人马从者敢动摇者致族夷！”迺
复使使持节具告以诏意，曰：“横来，大者王，小者迺侯
耳；不来，且发兵加诛。”横迺与其客二人乘传诣雒阳。
至尸乡厩，置横谢使者曰：“人臣见天子，当洗沐。止留。”
谓其客曰：“横始与汉王俱南面称孤，今汉王为天子，
而横迺为亡虏，北面事之，其愧固已甚矣。又吾亨人
之兄，与其弟并肩而事主，纵彼畏天子之诏，不敢动
摇，我独不愧于心乎！且陛下所以欲见我，不过欲壹
见我面貌耳。陛下在雒阳，今斩吾头驰三十里闲，形
容尚未能败，犹可知也。”遂自刭，令客奉其头，从使者
驰奏之高帝。高帝曰：“嗟乎！有以起布衣兄弟三人更
王，岂非贤哉！”为之流涕。而拜其二客为都尉，发卒二
千，以王者礼葬横。既葬，二客穿其冢旁，皆自刭从之。
高帝闻而大惊，以横之客皆贤者，吾闻其馀尚五百
人在海中，使使召至，闻横死，亦皆自杀。于是迺知田
横兄弟能得士也。